Γνωμοδότηση της Επιτροπής των Περιφερειών για την "Ανακοίνωση της Επιτροπής για το σχέδιο δράσης για τις δεξιότητες και την κινητικότητα"

(2003/C 73/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

έχοντας υπόψη την ανακοίνωση της Επιτροπής για το σχέδιο δράσης για τις δεξιότητες και την κινητικότητα (COM(2002) 72 τελικό)·

έχοντας υπόψη την απόφαση που έλαβε η Ευρωπαϊκή Επιτροπή στις 20 Φεβρουαρίου 2002, σύμφωνα με το άρθρο 265, πρώτη παράγραφος, της Συνθήκης περί ιδρύσεως της Ευρωπαϊκής Κοινότητας·

έχοντας υπόψη την απόφαση που έλαβε το Προεδρείο της, στις 12 Μαρτίου 2002, να αναθέσει στην επιτροπή "Πολιτισμός και Παιδεία" να καταρτίσει γνωμοδότηση για το θέμα·

έχοντας υπόψη τη γνωμοδότησή της για την πρόταση οδηγίας του Συμβουλίου σχετικά με το Καθεστώς κατοίκου μακράς διαρκείας υπέρ των υπηκόων τρίτων χωρών (CdR 213/2001)(1)·

έχοντας υπόψη τη γνωμοδότησή της για την ανακοίνωση της Επιτροπής - Η πραγμάτωση μιας ευρωπαϊκής περιοχής δια βίου μάθησης (CdR 49/2002 fin)·

έχοντας υπόψη το σχέδιο έκθεσης της επιτροπής απασχόλησης και κοινωνικών υποθέσεων του Ευρωπαϊκού Κοινοβουλίου σχετικά το με Σχέδιο δράσης της Επιτροπής για τις δεξιότητες και την κινητικότητα, ΡΕ 316-348 (εισηγήτρια : η κα Regina Bastos)·

έχοντας υπόψη το σχέδιο γνωμοδότησής της (CdR 138/2002 rev. 2) που υιοθέτησε η επιτροπή "Πολιτισμός και Παιδεία" στις 30 Σεπτεμβρίου 2002 (εισηγήτρια: η κα Jennette Arnold), μέλος της Εκτελεστικής Αρχής του Μείζονος Λονδίνου (UK-PES)·

εκτιμώντας ότι

1) η Ευρωπαϊκή Ένωση καλεί όλους τους φορείς, συμπεριλαμβανομένων των τοπικών και περιφερειακών αρχών, να αναλάβουν δεσμεύσεις προκειμένου να καταστεί η Ευρώπη η πιο ανταγωνιστική, δυναμική και βασισμένη στη γνώση οικονομία στον κόσμο, ικανή να παρέχει βιώσιμη ανάπτυξη με περισσότερες και καλύτερες θέσεις απασχόλησης και μεγαλύτερη κοινωνική συνοχή, σύμφωνα με το πνεύμα του Ευρωπαϊκού Συμβουλίου της Λισσαβόνας·

2) η ανάπτυξη των δεξιοτήτων των πολιτών της ΕΕ συμβάλλει στην επίτευξη του στόχου της δημιουργίας μίας πιο ανταγωνιστικής οικονομίας·

3) οι τοπικές και περιφερειακές αρχές αποτελούν τις κινητήριες δυνάμεις για τις περιφερειακές οικονομίες και διαδραματίζουν ουσιαστικό ρόλο στη σύναψη των εταιρικών σχέσεων που απαιτούνται για τη δημιουργία ενός περιβάλλοντος καταλληλότερου για μάθηση και κατάρτιση προκειμένου να ενισχυθεί η επαγγελματική κινητικότητα·

4) η αύξηση των δεξιοτήτων και της γεωγραφικής κινητικότητας θα πρέπει να ενταχθεί στο πλαίσιο της βιώσιμης ανάπτυξης και της γενικότερης συνοχής εντός της Ένωσης·

κατά την 47η σύνοδο ολομέλειας της 20ής και 21ης Νοεμβρίου 2002 (συνεδρίαση της 20ής Νοεμβρίου), υιοθέτησε την ακόλουθη γνωμοδότηση.

1. Απόψεις και συστάσεις της Επιτροπής των Περιφερειών

Η Επιτροπή των Περιφερειών

1.1. επικροτεί το σχέδιο δράσης της Ευρωπαϊκής Επιτροπής για τις δεξιότητες και την κινητικότητα το οποίο προάγει την ανάπτυξη των ανθρωπίνων πόρων στο πλαίσιο επίτευξης του στόχου που θεσπίστηκε στη Λισσαβόνα σχετικά με τη δημιουργία της πιο ανταγωνιστικής, δυναμικής και βασισμένης στη γνώση οικονομίας στον κόσμο,

1.2. συμφωνεί με την άποψη της Επιτροπής ότι ένα εξειδικευμένο και προσαρμόσιμο εργατικό δυναμικό, το οποίο μπορεί να έχει πρόσβαση στην απασχόληση εντός της ΕΕ, είναι απαραίτητο για τη διασφάλιση μεγαλύτερης ανταγωνιστικότητας και απασχολησιμότητας και για την ανάπτυξη της κοινωνικής συνοχής. Η Επιτροπή των Περιφερειών τονίζει τη στρατηγική σημασία των τοπικών και περιφερειακών αρχών για την χάραξη πολιτικών για τους ανθρώπινους πόρους που να ανταποκρίνονται στις ανάγκες των ατόμων και της αγοράς εργασίας,

1.3. ανησυχεί διότι τα ζητήματα της ένταξης και της ισότητας των ευκαιριών δεν εξετάζονται επαρκώς στο σχέδιο δράσης. Η αντιμετώπιση των εμποδίων στον τομέα της δια βίου μάθησης που οφείλονται σε διακρίσεις και έλλειψη βασικών δεξιοτήτων είναι βασικό στοιχείο για τη δημιουργία ανταγωνιστικής οικονομίας, ειδικότερα στο πλαίσιο της γήρανσης του πληθυσμού,

1.4. θεωρεί ότι τα κοινοτικά προγράμματα διαδραματίζουν σημαντικό ρόλο στην ανάπτυξη δεξιοτήτων και στη γεωγραφική κινητικότητα εντός της Ένωσης. Τα προγράμματα θα πρέπει να εξακολουθήσουν να απευθύνονται σε όλες τις ομάδες που αντιμετωπίζουν προβλήματα στον τομέα της απασχόλησης ή της προόδου στην αγορά εργασίας και θα πρέπει να καταβληθούν μεγαλύτερες προσπάθειες για τη βελτίωση της διασύνδεσης των δράσεων που αφορούν τους ανθρώπινους πόρους και άλλων πτυχών των διαρθρωτικών ταμείων όπως το ΕΤΠΑ και οι κοινοτικές πρωτοβουλίες,

1.5. τονίζει ότι συχνά οι τοπικές και οι περιφερειακές αρχές επιδιώκουν να εφαρμόσουν αποτελεσματικά μέτρα, όπως για παράδειγμα μαθήματα κατάρτισης, προκειμένου να βελτιώσουν τις ικανότητες και την κινητικότητα, αλλά ορισμένες φορές αναγκάζονται να υποχωρήσουν λόγω έλλειψης πόρων. Με μεγαλύτερη οικονομική υποστήριξη από την ΕΕ, οι τοπικές και περιφερειακές αρχές θα μπορέσουν να υλοποιήσουν περισσότερες προτάσεις τους,

1.6. θεωρεί ότι η επαγγελματική και η γεωγραφική κινητικότητα ενισχύουν τα άτομα και τους παρέχουν τη δυνατότητα να ενεργήσουν ελεύθερα και να λάβουν με αίσθημα ευθύνης αποφάσεις για τη ζωή τους. Ωστόσο, η αυξημένη γεωγραφική κινητικότητα δε θα πρέπει να αποβεί εις βάρος της βιώσιμης ανάπτυξης και της συνοχής εντός της ΕΕ. Η γεωγραφική κινητικότητα μπορεί να δημιουργήσει ανισορροπίες, ιδιαίτερα σε ζώνες της υπαίθρου, στις οποίες η κινητικότητα των νέων έχει ως αποτέλεσμα γήρανση του πληθυσμού. Για να μη λάβει αρνητική έννοια η γεωγραφική κινητικότητα είναι σκόπιμο να προβλεφθούν ειδικά οικονομικά μέτρα για τις αγροτικές περιοχές και για τις περιοχές που αντιμετωπίζουν τον κίνδυνο της απερήμωσης και ταυτόχρονα να προβλεφθούν ειδικές πρωτοβουλίες κατάρτισης που θα επιτρέψουν στους νέους να εκτιμήσουν τις περιοχές αυτές και από την άποψη της εξεύρεσης απασχόλησης. Εάν δεν ληφθούν τα κατάλληλα μέτρα που συνιστά η ΕΤΠ προκειμένου να αντιμετωπιστεί το φαινόμενο αυτό, η ένταξη των υποψηφίων χωρών ενδέχεται να οδηγήσει σε επιδείνωση του προβλήματος,

1.7. καλεί την Επιτροπή να εκτιμήσει την κατάσταση που επικρατεί ως προς τη μετανάστευση τόσο στους τόπους προέλευσης αλλά και προορισμού σε ό,τι αφορά τις τοπικές υπηρεσίες σε τομείς όπως η στέγαση, η εκπαίδευση, η υγεία και οι κοινωνικές υπηρεσίες.

2. Επαγγελματική κινητικότητα

Η Επιτροπή των Περιφερειών

2.1. επικροτεί την άποψη της Επιτροπής ότι η ενθάρρυνση της επαγγελματικής κινητικότητας αποτελεί τη βάση για τη δημιουργία μιας δυναμικής ανταγωνιστικής οικονομίας στην Ευρώπη,

2.2. επιθυμεί να υπογραμμίσει ότι η επαγγελματική κινητικότητα μπορεί να ενθαρρυνθεί μόνο εάν τα άτομα διαθέτουν καλές βασικές δεξιότητες όπως, για παράδειγμα, ικανότητες γραφής, ανάγνωσης και αριθμητικής, και γνώσεις πληροφορικής καθώς και βασικές δεξιότητες απασχολησιμότητας. Επίσης, είναι απαραίτητη η εκμάθηση των γλωσσών από την πλέον τρυφερή ηλικία. Εξάλλου, όπως αναφέρεται στη γνωμοδότηση της ΕΤΠ για την ανακοίνωση της Επιτροπής με τίτλο "Η πραγμάτωση μιας ευρωπαϊκής περιοχής δια βίου μάθησης", η ΕΤΠ θεωρεί ότι η κατανόηση, ο σεβασμός, και η συναισθηματική κατανόηση για όλους τους συμπολίτες αποτελούν μέρος των δεξιοτήτων που απατούνται από τα άτομα σε μια πιο ολοκληρωμένη ευρωπαϊκή οικονομία,

2.3. εκφράζει την ανησυχία ότι το σχέδιο δράσης δεν εξετάζει καταλλήλως το ζήτημα της πρόσβασης στη γνώση για όλους. Η ΕΤΠ θεωρεί ότι η αύξηση της δυνατότητας πρόσβασης στη γνώση για όλους τους πολίτες της Ευρώπης έχει θεμελιώδη σημασία και διασφαλίζει την επίτευξη των στόχων της Λισσαβόνας. Η αυξημένη ζήτηση υψηλών δεξιοτήτων, και ειδικότερα οι εξελίξεις στους κλάδους των ΤΠΕ, οδηγούν στην περιθωριοποίηση όσων δεν διαθέτουν πολλές δεξιότητες. Η ΕΤΠ εφιστά την προσοχή στην παροχή ίσων ευκαιριών σε όλους ανεξαρτήτως φυλής, εθνικής καταγωγής, φύλου, ειδικών αναγκών, γενετήσιου προσανατολισμού, ηλικίας ή θρησκευτικών πεποιθήσεων και τονίζει τη σημασία της δημιουργίας κοινωνικής υποδομής για τη στήριξη όσων αντιμετωπίζουν εμπόδια στη εκπαίδευση, ειδικότερα με την παροχή μέριμνας για την παιδική ηλικία και του ηλικιωμένους ώστε διευκολυνθεί η εκπαίδευση των γυναικών,

2.4. συμφωνεί με την άποψη της Ευρωπαϊκής Επιτροπής ότι τα εκπαιδευτικά ιδρύματα και οι φορείς μάθησης πρέπει να ανταποκρίνονται περισσότερο στις ανάγκες των διδασκομένων και της αγοράς εργασίας. Η ΕΤΠ πιστεύει ότι η ανταγωνιστικότητα των επιχειρήσεων εξαρτάται από την ικανότητά τους να προσαρμόζονται στη συνεχώς εξελισσόμενη τεχνολογία καθώς και στην ικανότητα του εργατικού δυναμικού να προσαρμόζεται στις αλλαγές αυτές. Η ΕΤΠ καλεί την Επιτροπή να αξιολογήσει τον τρόπο με τον οποίο η αύξηση της κινητικότητας του εργατικού δυναμικού επηρεάζει σε εθνικό και σε περιφερειακό επίπεδο τις προβλεπόμενες ανάγκες εκπαίδευσης καθώς και τις ανάγκες σε εργατικό δυναμικό,

2.5. τονίζει ιδιαίτερα τον ηγετικό ρόλο που διαδραματίζουν οι τοπικές και περιφερειακές αρχές σε ό,τι αφορά την κινητοποίηση για τη δημιουργία εταιρικών σχέσεων μεταξύ όλων των παραγόντων σε τοπική κλίμακα, καθώς και μεταξύ γεωγραφικών περιοχών που, ανήκουν μεν σε διαφορετικές ευρωπαϊκές χώρες, παρουσιάζουν ωστόσο ανάλογα χαρακτηριστικά, από την άποψη της οικονομικής ανάπτυξης και άρα έχουν ανάλογες ανάγκες, τόσο από την άποψη της κατάρτισης, όσο και από την άποψη της αγοράς εργασίας τους. Υπογραμμίζει εξάλλου την σημασία που έχει η προώθηση ειδικών προγραμμάτων που αποβλέπουν στην υποστήριξη της κινητικότητας της απασχόλησης μέσω εταιρικών σχέσεων που εμπλέκουν τον τομέα της δημόσιας διοίκησης και των επιχειρήσεων,

2.6. επικροτεί τη θέσπιση δικτύου συμβουλευτικών φορέων βιομηχανίας/ εκπαίδευσης για την ενίσχυση της συνεργασίας στο πλαίσιο εκπαιδευτικών και επαγγελματικών συστημάτων. Δεδομένου του στρατηγικού ρόλου που διαδραματίζουν οι τοπικές και περιφερειακές αρχές στην ανάπτυξη των εν λόγω εταιρικών σχέσεων, η ΕΤΠ τάσσεται υπέρ της ένταξης των τοπικών και περιφερειακών αρχών σε παρόμοια δίκτυα,

2.7. θεωρεί ότι η επαγγελματική κινητικότητα δεν μπορεί να επιτευχθεί χωρίς κοινή αναγνώριση προσόντων. Η ΕΤΠ επικροτεί τις δράσεις της Επιτροπής που αποσκοπούν στην ανάπτυξη μέσων υποστήριξης της διαφάνειας και της δυνατότητας μεταφοράς προσόντων και, ειδικότερα, σε ό,τι αφορά την αναγνώριση της άτυπης μάθησης,

2.8. υποστηρίζει την ανάπτυξη ενός "σπονδυλωτού" συστήματος για τη σώρευση των προσόντων. Η ΕΤΠ θεωρεί ότι ένα παρόμοιο σύστημα θα πρέπει να συνδεθεί με τα κοινοτικά εκπαιδευτικά προγράμματα και προγράμματα ανταλλαγών, για την αύξηση της διαφάνειας και της σαφήνειας των ευρωπαϊκών συστημάτων δεξιοτήτων,

2.9. συμφωνεί με την Επιτροπή ότι θα πρέπει να διατεθούν πόροι προς επένδυση σε ανθρώπινο δυναμικό, ειδικότερα στις περιφέρειες που παρουσιάζουν υστέρηση. Ωστόσο, η ΕΤΠ εφιστά την προσοχή στο ότι τα εμπόδια στη μάθηση είναι ένα ζήτημα που αφορά τις κοινωνικά αποκλεισμένες ομάδες σε ολόκληρη την Ένωση. Η ΕΤΠ υπογραμμίζει τη μεγάλη σημασία του Ευρωπαϊκού Κοινωνικού Ταμείου στο πλαίσιο της κοινοτικής στρατηγικής για την απασχόληση σε ό,τι αφορά την ανάπτυξη του ανθρώπινου κεφαλαίου που αντιπροσωπεύουν οι μειονεκτούσες ομάδες, σε όποια περιοχή της Ένωσης κι αν διαμένουν.

3. Γεωγραφική κινητικότητα

Η Επιτροπή των Περιφερειών

3.1. συμφωνεί απόλυτα με την Επιτροπή ότι η γεωγραφική κινητικότητα δε θα πρέπει να θεωρείται αυτοσκοπός αλλά πραγματική επιλογή για τα άτομα,

3.2. πιστεύει ότι η αύξηση της γεωγραφικής κινητικότητας δε θα πρέπει να αποβαίνει εις βάρος της συνοχής της ΕΕ στο σύνολό της. Η ΕΤΠ θεωρεί ότι η Ευρωπαϊκή Επιτροπή θα πρέπει να δώσει ιδιαίτερη έμφαση στη σύνδεση της ανάπτυξης δεξιοτήτων με την προώθηση της ισορροπημένης περιφερειακής ανάπτυξης. Οι πολιτικές ανθρωπίνων πόρων θα πρέπει να αναπτύσσονται στο ευρύτερο πλαίσιο των Διαρθρωτικών Ταμείων και των κοινοτικών πρωτοβουλιών,

3.3. θεωρεί ότι τα άτομα συχνά αναπτύσσουν γεωγραφική κινητικότητα επειδή δεν έχουν την πραγματική δυνατότητα επιλογής, γεγονός το οποίο, πολλές φορές, συνοδεύεται από μετανάστευση ανειδίκευτων εργαζομένων από πιο φτωχές σε πιο πλούσιες χώρες. Πιστεύει ότι ενώ οι ανειδίκευτοι μετανάστες μπορούν να αποκτήσουν πρόσβαση σε βασική απασχόληση, ωστόσο το ζήτημα της επαγγελματικής τους κινητικότητας παραμένει ανοιχτό,

3.4. υπογραμμίζει ότι οι τοπικές και περιφερειακές αρχές, καθώς αποτελούν το επίπεδο διακυβέρνησης που βρίσκεται πιο κοντά στους πολίτες, διαδραματίζουν βασικό ρόλο στην υποστήριξη της ένταξης των μεταναστευτικών κοινοτήτων. Θωρεί ότι θα πρέπει να εξεταστούν οι επιπτώσεις της μετανάστευσης στις τοπικές υπηρεσίες σε τομείς όπως η στέγαση, η εκπαίδευση, η υγεία και οι κοινωνικές υπηρεσίες και καλεί για το λόγο αυτό την Επιτροπή να καταστήσει γνωστές και να διαδώσει τις καλές πρακτικές όσον αφορά τις πρωτοβουλίες που πραγματοποίησαν τα τοπικά όργανα υπέρ της διευκόλυνσης και της υποστήριξης της κινητικότητας, χάρη σε ειδικές υπηρεσίες που παρέχονται στους μετανάστες,

3.5. σημειώνει ότι η γεωγραφική κινητικότητα μεταξύ των κρατών μελών, αλλά και εντός των κρατών μελών, κυμαίνεται σε χαμηλά επίπεδα στο πλαίσιο της ΕΕ. Η ΕΤΠ υποστηρίζει ότι οι φραγμοί στη γεωγραφική κινητικότητα εντός των κρατών μελών παραμένουν σημαντικοί και στην εξάλειψή τους θα πρέπει να δοθεί η ίδια προτεραιότητα όπως και στην άρση των φραγμών μεταξύ των κρατών μελών,

3.6. επικροτεί τη μεγάλη σημασία που το σχέδιο δράσης αποδίδει στην άρση των εναπομενόντων διοικητικών και νομικών εμποδίων. Οι διακρίσεις στην πρόσβαση στην απασχόληση, οι ασυμβατότητες των φορολογικών συστημάτων, των συστημάτων κοινωνικής ασφάλισης και δημόσιας υγείας, και των συστημάτων συνταξιοδότησης των κρατών μελών δημιουργούν φραγμούς στην κινητικότητα και η ΕΤΠ επικροτεί τα μέτρα για την άρση τους. Σε ό,τι αφορά το θέμα αυτό, η Επιτροπή των Περιφερειών επαναλαμβάνει τα όσα ανέφερε στη γνωμοδότησή της για την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στο έδαφος των κρατών μελών". Πέρα από τα προαναφερθέντα εμπόδια η άρση δεν σημαίνει ωστόσο εναρμόνιση των φορολογικών συστημάτων, των συστημάτων κοινωνικής ασφάλισης και δημόσιας υγείας, και των συστημάτων συνταξιοδότησης των κρατών μελών,

3.7. επικροτεί θερμά την πρόταση για τη εκπόνηση μελετών για τα προβλήματα κινητικότητας εντός της ΕΕ. Δεδομένου του στρατηγικού ρόλου των τοπικών και περιφερειακών αρχών σε ό,τι αφορά την οικονομική ανάπτυξη, η ΕΤΠ τις καλεί να συμμετάσχουν στη διεξαγωγή των εν λόγω μελετών,

3.8. αναγνωρίζει ότι υφίστανται σημαντικά γλωσσικά και πολιτιστικά εμπόδια εντός της ΕΕ σε σύγκριση με άλλες παρόμοιες οικονομίες και πιστεύει ότι η απόκτηση γλωσσικών δεξιοτήτων θα πρέπει να ξεκινά νωρίς ώστε τα άτομα να μεγαλώνουν στο πλαίσιο μίας πολύγλωσσης κοινωνίας,

3.9. υπογραμμίζει τη σημασία των κοινοτικών προγραμμάτων όπως το Leonardo, Σωκράτης, και Νεολαία σε ό,τι αφορά την ανάπτυξη γλωσσικών και διαπολιτισμικών δεξιοτήτων και καλεί την Επιτροπή να προβλέψει κοινοτικά προγράμματα που να απευθύνονται και σε πιο ηλικιωμένα άτομα που είτε απασχολούνται είτε είναι άνεργα καθώς και σε άτομα που αντιμετωπίζουν τον κίνδυνο του αποκλεισμού από την αγορά εργασίας, προκειμένου να διευκολυνθεί ο επαγγελματικός τους επαναπροσανατολισμός ή η επανένταξή τους,

3.10. τονίζει το σημαντικό ρόλο που διαδραματίζουν οι τοπικές και περιφερειακές αρχές στην ενθάρρυνση των διαπολιτισμικών ανταλλαγών εντός της Ένωσης. Η ΕΤΠ επικροτεί την πρόταση για αυξημένες δυνατότητες ανταλλαγών φοιτητών και ασκούμενων. Η ΕΤΠ υπογραμμίζει ότι τα άτομα μειονεκτικής προέλευσης αντιμετωπίζουν μεγαλύτερα προβλήματα κινητικότητας και συνιστά την κατάρτιση κοινοτικών προγραμμάτων προκειμένου να διευκολυνθεί η συμμετοχή τους. Δεδομένων των προτάσεων για αύξηση των ανταλλαγών κινητικότητας, η ΕΤΠ προτρέπει να αναπροσαρμοσθούν οι διαθέσιμοι δημοσιονομικοί πόροι,

3.11. σημειώνει την έκκληση για τη χάραξη κοινής μεταναστευτικής πολιτικής για τους υπηκόους τρίτων κρατών και συμφωνεί ότι στις μέρες μας, και ειδικότερα στον μέλλον, υπάρχει αδιαμφισβήτητη ανάγκη για ειδικευμένο και ανειδίκευτο εργατικό δυναμικό στην Ευρωπαϊκή Ένωση (γνωμοδότηση της ΕΤΠ για την πρόταση οδηγίας του Συμβουλίου σχετικά με το καθεστώς κατοίκου μακράς διαρκείας υπέρ των υπηκόων τρίτων χωρών (CDR 213/2001 fin).

4. Βελτίωση της ενημέρωσης και της διαφάνειας όσον αφορά τις ευκαιρίες απασχόλησης

Η Επιτροπή των Περιφερειών

4.1. επικροτεί την δημιουργία ενιαίας ιστοθέσης παροχής πληροφοριών για την ευρωπαϊκή κινητικότητα. Η ΕΤΠ εφιστά την προσοχή στο ρόλο των τοπικών και περιφερειακών αρχών σε ό,τι αφορά την άμεση διάδοση πληροφοριών προς τους πολίτες και, ως εκ τούτου, φρονεί ότι οι τοπικές και περιφερειακές αρχές θα πρέπει να συμμετέχουν σε όλες τις δραστηριότητες ενημέρωσης και τις ενημερωτικές εκστρατείες. Οι τοπικές και περιφερειακές αρχές αποτελούν συχνά το πρώτο σημείο επαφής για ενημέρωση και, επομένως, είναι σημαντικό να μην παραβλέπονται οι δυνατότητές τους σε ό,τι αφορά την παροχή πληροφοριών. Πιο συγκεκριμένα, οι τοπικές αρχές είναι πιο κοντά στους πολίτες και, επομένως, μπορούν να προσεγγίσουν πιο εύκολα τους κοινωνικά αποκλεισμένους.

Βρυξέλλες, 20 Νοεμβρίου 2002.

Ο Πρόεδρος

της Επιτροπής των Περιφερειών

Albert Bore

(1) ΕΕ C 19 της 22.1.2002, σ. 18.